Dragi roditelji,

prošla su dva tjedna nastave na daljinu. Možda ste se dobro snašli i organizirali, a možda još uvijek trebate našu pomoć jer ste zbunjeni sa svim zadacima i materijalima koje šaljemo. Ne brinite, uhodat ćemo se zajedno, međusobno si pomažući za dobrobit učenika.

Nastava na daljinu je nešto posve novo i do ove epidemije nismo imali priliku provoditi je. Nije bilo vremena niti pripremiti se za nju te se sada svi učimo u „hodu“ i dajemo sve od sebe.

**Vaša uloga je izrazito bitna u ovoj neobičnoj i teškoj situaciji. Puno bitnija nego inače.** S vama bih željela podijeliti neke okvirne smjernice koje bi mogle pomoći vama i djeci.

Radni dan bi trebao imati rutinu ili nekakav raspored kao kada su djeca išla u školu. Isplanirajte djetetu vrijeme učenja i igre i neka se pridržava dogovorenog rasporeda kao da ide u školu, samo što sada nisu u zgradi škole, već uče od kuće.

Za niže je razrede prema naputku MZO predviđen po jedan sat nastave dnevno na TV-u. Znamo da to nije dovoljno i u dogovoru sa svojom učiteljicom bilo bi dobro da u to vrijeme svi učenici prate nastavu, a poslije ili prije primaju naputke, zadatke, prezentacije ili videa od svoje učiteljice. Zatim slijedi samostalno učenje i pisanje domaće zadaće. Između pojedinih predmeta mogu napraviti male pauze, kao i u školi. Bilo bi dobro kada biste im pomogli napraviti raspored učenja, kućnih obveza, igre i slobodnog vremena. Nastojte se pridržavati plana ili rasporeda učenja jer poštivanjem istog olakšat ćete i sebi i njima ove dane.

Djecu treba osamostaliti kako bi sami odrađivali svoje školske obveze. Vi ih možete nadzirati, pratiti ih i pomagati im ako je potrebno, ali ni u kom slučaju nemojte raditi umjesto njih. Učite ih osobnom preuzimanju odgovornosti.

Kada govorimo o opterećenju učenika, moramo imati na umu da obrada gradiva na način da učenici aktivno samostalno proučavaju nastavne jedinice u udžbenicima te pišu bilješke ili pravne umne mape ne spada u zadaću. Zadaća se ne može riješiti bez prethodnog učenja. Nikako nije dobro „servirati“ učenicima znanja i time poticati sklonost reproduciranju gradiva, već ih treba usmjeravati na proučavanje građe u školskim udžbenicima. Prema potrebi, mogućnosti ili sklonosti učenika prema pojedinom predmetu, dobro je koristiti se i drugim materijalima jer njima potičemo istraživačko učenje.

U novonastalom online okruženju udžbenici su i dalje glavni izvori znanja iz kojih učenici moraju učiti. Udžbenici metodički vode djecu kroz upoznavanje i svladavanje novih sadržaja. Istaknuti glavni pojmovi i slikovni prikazi postupno vode dijete i olakšavaju razumijevanje pročitanoga. Također, na kraju svake nastavne jedinice nalaze se pitanja koja su važna za savladavanje prikazanog gradiva. Tražite dijete da vam pokaže kako se koristi online učionica i imajte uvid u gradivo koje učitelji taj dan odrade – služite se udžbenikom i pitajte dijete nekoliko pitanja iz udžbenika ili radne bilježnice.

Kada govorimo o učenju na daljinu, ne mislimo samo na mnoštvo digitalnih alata i platformi za učenje. Znam kako svi učenici nemaju potrebna informatička znanja ili možda ne posjeduju primjerenu opremu. U ovoj novonastaloj situaciji sigurno ćemo svi podići razinu svojih informatičkih kompetencija, ali prioritetni materijali za učenje su **i dalje udžbenici i radne bilježnice.** To je idealna prilika naučiti kako učiti kroz pisanu riječ. Potičite ih na uporabu udžbenika koji ih metodički vode kroz upoznavanje i svladavanje novih sadržaja. Digitalni alati i dodatni sadržaji neka njima i Vama budu pomoć ili izazov najupornijima i najradoznalijima koji uvijek žele i mogu znati više.

I na kraju, surađujte s nama učiteljicama i učiteljima, pitajte nas, ali i poslušajte.

Elvira Baričevac, učiteljica razredne nastave